### NN 103/2024 (4.9.2024.), Pravilnik o Upisniku maslinika

MINISTARSTVO POLJOPRIVREDE, ŠUMARSTVA I RIBARSTVA

1788

Na temelju članka 121.a stavka 4. Zakona o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21. i 152/22.) ministar poljoprivrede, šumarstva i ribarstva donosi

PRAVILNIK

O UPISNIKU MASLINIKA

I. OPĆE ODREDBE

Članak 1.

Ovim Pravilnikom uređuje se oblik, sadržaj i način vođenja Upisnika maslinika te vrste, kategorije, način i rokovi dostave podataka o maslinicima, maslinama i maslinovom ulju, kao i provjere istih.

Značenje pojmova

Članak 2.

(1) Pojedini pojmovi u smislu ovoga Pravilnika imaju sljedeće značenje:

a) Upisnik maslinika je elektronička baza podataka o maslinicima, proizvodnji maslina i maslinovog ulja te stanju na zalihama maslinovog ulja koju vodi i ažurira Agencija za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja).

b) Registar subjekata i pripadajućih objekata u poslovanju s hranom iz nadležnosti sanitarne inspekcije (u daljnjem tekstu: Registar subjekata i pripadajućih objekata) je elektronički sustav u kojem se evidentiraju opći podaci subjekata u poslovanju s hranom s pripadajućim objektima i sastavni je dio središnjega informacijskog sustava sanitarne inspekcije.

c) Poljoprivrednik je fizička ili pravna osoba ili skupina fizičkih ili pravnih osoba koja obavlja poljoprivrednu djelatnost na području Republike Hrvatske, a obuhvaća sljedeće organizacijske oblike: obiteljsko poljoprivredno gospodarstvo, samoopskrbno poljoprivredno gospodarstvo, obrt registriran za obavljanje poljoprivredne djelatnosti, trgovačko društvo ili zadruga registrirana za obavljanje poljoprivredne djelatnosti te druga pravna osoba.

d) Uljara je pravna ili fizička osoba evidentirana u Registru subjekata i pripadajućih objekata koja se bavi ekstrakcijom ploda masline mehaničkim postupcima radi dobivanja maslinovog ulja.

e) Trgovac je subjekt registriran za djelatnost trgovine u skladu sa Zakonom o trgovini (»Narodne novine«, br. 87/08., 96/08., 116/08., 76/09., 114/11., 68/13., 30/14., 32/19., 98/19., 32/20. i 33/23.) koji:

– pripada skupini srednjih ili velikih poduzetnika u smislu članka 5. stavka 5. i stavka 6. točke 1. Zakona o računovodstvu (»Narodne novine«, br. 85/24.) te prema odredbama Pravilniku o klasificiranju prodavaonica i drugih oblika trgovine (»Narodne novine«, br. 39/09. i 46/15.) pripada kategoriji supermarket, hipermarket, diskontna prodavaonica te Cash and Cary i/ili

– pripada skupini malih, srednjih ili velikih poduzetnika u smislu članka 5. stavaka 4. i 5. te stavka 6. točke 1. Zakona o računovodstvu (»Narodne novine«, br. 85/24.), a bavi unosom maslinovog ulja iz Europske unije u Republiku Hrvatsku ili uvozom iz trećih zemalja, otkupom, skladištenjem, punjenjem ili pakiranjem maslinovog ulja u svrhu njegovog daljnjeg stavljanja na tržište ili korištenja u prehrambenoj industriji.

(2) Pojmovi koji se koriste u ovom Pravilniku, a imaju rodno značenje, odnose se jednako na muški i ženski rod.

II. UPISNIK MASLINIKA

Oblik i sadržaj Upisnika maslinika

Članak 3.

Upisnik maslinika sadrži sljedeće kategorije i vrste podataka:

1. Podaci o obveznicima evidentiranja u Upisnik:

1.1. Podaci o pravnim i fizičkim osobama koje se bave uzgojem maslina uključujući podatke o karakteristikama maslinika

1.2. Podaci o uljarama

1.3. Podaci o trgovcima

2. Godišnji podaci o proizvodnji maslina i maslinovog ulja te zalihama maslinovog ulja

2.1. Količina maslina predanih na preradu

2.2. Proizvodnja maslinovog ulja

2.3. Stanje na zalihama maslinovog ulja

Obveza evidentiranja pravnih i fizičkih osoba u Upisnik maslinika te dopune podataka o površinama i karakteristikama maslinika

Članak 4.

(1) Obvezu evidentiranja u Upisnik maslinika imaju:

a) poljoprivrednici koji se bave uzgojem maslina, upisani u Upisnik poljoprivrednika, čije površine pod nasadom/nasadima maslina nisu registrirane u ARKOD sustavu, a na nasadu/nasadima ukupno broje više od 20 stabala maslina.

b) pravne i fizičke osobe koje se bave uzgojem maslina te u vlasništvu, najmu ili na neki drugi način, provode poljoprivrednu djelatnost u skladu sa Zakonom o poljoprivredi (»Narodne novine« br. 118/18., 42/20., 127/20. – Odluka Ustavnog suda Republike Hrvatske, 52/21. i 152/22., u daljnjem tekstu: Zakon), a nisu upisani u Upisnik poljoprivrednika i nemaju površine pod nasadom/nasadima maslina registrirane u ARKOD sustavu, a na nasadu/nasadima ukupno broje više od 20 stabala maslina (u daljnjem tekstu: neevidentirani proizvođači maslina).

c) uljare

d) trgovci.

(2) Obvezu dopune podataka o površinama i karakteristikama maslinika imaju poljoprivrednici koji se bave uzgojem maslina, upisani u Upisnik poljoprivrednika, a čije površine pod nasadom/nasadima maslina su samo djelomično registrirane u ARKOD sustavu, u skladu s odredbama članka 7. stavka 3. ovoga Pravilnika.

(3) Poljoprivrednici koji se bave uzgojem maslina, upisom u Upisnik poljoprivrednika i registracijom svojih površina pod nasadima maslina u ARKOD sustavu pri Agenciji za plaćanja (u daljnjem tekstu: poljoprivrednici) te poljoprivrednici iz stavka 2. ovoga članka smatraju se evidentiranim u Upisnik maslinika.

(4) Neevidentirani proizvođači maslina koji na nasadu/nasadima ukupno broje manje od 20 stabala maslina mogu se dobrovoljno upisati u Upisnik maslinika.

Postupak evidentiranja u Upisnik maslinika

Članak 5.

(1) U svrhu evidentiranja u Upisnik maslinika, proizvođači maslina iz članka 4. stavka 1. točaka a) i b) ovoga Pravilnika prilikom dostave ploda maslina na preradu u uljaru popunjavaju obrazac iz Priloga I. ovoga Pravilnika koji uljara dostavlja područnom uredu Agencije za plaćanja, pisanim putem ili putem elektroničke pošte.

(2) U postupku evidentiranja proizvođača maslina iz stavka 1. ovoga članka, obveze uljare su sljedeće:

– osiguravanje vidljivost obavijesti i upute o obvezi evidentiranja na obrascu iz Priloga I. ovoga Pravilnika,

– osiguravanje dostupnosti i dovoljnog broja primjeraka obrasca iz Priloga I. ovoga Pravilnika radi popunjavanja od strane neevidentiranog proizvođača maslina,

– prikupljanje i čuvanje popunjenih obrazaca,

– dostavljanje popunjenih obrazaca Agenciji za plaćanja u roku iz članka 6. stavka 2. ovoga Pravilnika.

(3) Dostavom obrasca iz Priloga I. ovoga Pravilnika Agenciji za plaćanja od strane uljare, proizvođači maslina iz članka 4. stavka 1. točaka a) i b) ovoga Pravilnika smatraju se evidentiranim u Upisniku maslinika.

(4) Uljare i trgovci iz članka 4. stavka 1. točaka c) i d) ovoga Pravilnika koji nisu upisani u Upisnik poljoprivrednika evidentiraju se u Upisnik maslinika prilikom prve dostave podataka iz članka 6. ovoga Pravilnika područnom uredu Agencije za plaćanja, pisanim putem ili putem elektroničke pošte.

(5) Nakon evidentiranja u Upisnik maslinika, Agencija za plaćanja novim korisnicima dodjeljuje pristupna prava u AGRONET sustavu putem kojega će vršiti dostavu podataka u skladu s člankom 6. ovoga Pravilnika.

(6) Odredba stavka 5. ovoga članka ne odnosi se na poljoprivrednike iz članka 4. stavka 3. ovoga Pravilnika koji se smatraju evidentiranim u Upisniku maslinika.

Način i rokovi dostave podataka

Članak 6.

(1) Podatke o količini maslina predanih na preradu i podatke o proizvodnji maslinovog ulja iz članka 3. točke 2. podtočaka 2.1. i 2.2. ovoga Pravilnika dostavljaju uljare do 15. veljače tekuće godine za razdoblje od 1. listopada prethodne kalendarske godine do datuma završetka proizvodnje maslinovog ulja na obrascu iz Priloga II. ovoga Pravilnika.

(2) Uljare imaju obvezu dostave obrasca iz Priloga I. ovoga Pravilnika područnom uredu Agencije za plaćanja, pisanim putem ili putem elektroničke pošte za proizvođače maslina iz članka 4. stavka 1. točaka a) i b) ovoga Pravilnika najkasnije do 15. veljače tekuće godine.

(3) Podatke o stanju na zalihama konvencionalnog i/ili ekološkog maslinovoga ulja na dan 30. rujna tekuće godine dostavljaju sve pravne i fizičke osobe iz članka 4. ovoga Pravilnika na obrascu iz Priloga III. ovoga Pravilnika najkasnije do 10. listopada tekuće godine.

(4) Trgovci iz članka 4. stavka 1. točke d) ovoga Pravilnika dostavljaju podatke iz stavka 3. ovoga članka o zalihama maslinovog ulja koje se nalaze u središnjem distribucijskom centru (ako se radi o jednom distribucijskom centru za područje Republike Hrvatske) ili pojedinim regionalnim distribucijskim centrima (ako se radi o trgovcu koji ima više distribucijskih centara za pojedina regionalna tržišta Republike Hrvatske).

(5) Podaci iz stavaka 1. i 3. ovoga članka dostavljaju se Agenciji za plaćanja putem sustava AGRONET.

Promjene i dopune podataka te brisanje iz Upisnika maslinika

Članak 7.

(1) Promjene podataka o pravnim i fizičkim osobama koje se bave uzgojem maslina i podataka o površinama pod nasadima maslina te brisanje poljoprivrednika iz Upisnika maslinika, provode se na temelju podataka koje vodi ili njima raspolaže Agencija za plaćanja.

(2) Promjene podataka o pravnim i fizičkim osobama iz članka 4. ovoga Pravilnika i promjene podataka o karakteristikama maslinika dostavljaju se Agenciji za plaćanja u roku od 15 dana od nastanka promjena na obrascu iz Priloga IV. ovoga Pravilnika putem sustava AGRONET.

(3) Dopune podataka u Upisniku maslinika za one površine pod nasadima maslina koje nisu evidentirane u ARKOD sustav, poljoprivrednici iz članka 4. stavka 2. ovoga Pravilnika dostavljaju Agenciji za plaćanja na obrascu iz Priloga IV. ovoga Pravilnika putem sustava AGRONET.

(4) Promjene podataka o uljarama i trgovcima te njihovo brisanje iz Upisnika maslinika, Agencija za plaćanja može izvršiti i po službenoj dužnosti, ako provjerom i razmjenom informacija s drugim službenim bazama podataka, registrima i upisnicima utvrdi takve promjene, a one nisu prijavljene Agenciji za plaćanja u skladu sa stavkom 2. ovoga članka.

Provjere

Članak 8.

(1) Pravne i fizičke osobe iz članka 4. ovoga Pravilnika koje Agenciji za plaćanja ne dostave tražene podatke ili se ne evidentiraju u Upisniku maslinika u skladu s ovim Pravilnikom, podliježu inspekcijskom nadzoru nadležne inspekcije Državnog inspektorata u skladu sa Zakonom.

(2) Za potrebe provedbe inspekcijskog nadzora iz stavka 1. ovoga članka te provedbe kontrola maslinovog ulja na tržištu Republike Hrvatske u skladu s propisima kojima se uređuje kontrola i stavljanje na tržište maslinovog ulja, uvid u Upisnik maslinika ima nadležna inspekcija Državnog inspektorata u skladu s člankom 117. stavkom 2. Zakona.

(3) Agencija za plaćanja i Sanitarna inspekcija Državnog inspektorata Republike Hrvatske surađuju sa svrhom provjere i razmjene podataka o svim pravnim i fizičkim osobama upisanim u Registar subjekata i pripadajućih objekata koje se bave preradom ploda maslina u maslinovo ulje, otkupom, skladištenjem, punjenjem i pakiranjem maslinovog ulja.

Prilozi

Članak 9.

(1) Prilozi I., II. III. i IV. tiskani su uz ovaj Pravilnik i njegov su sastavni dio.

(2) Priloge iz stavka 1. ovoga članka na svojim mrežnim stranicama objavljuju Ministarstvo poljoprivrede, šumarstva i ribarstva (u daljnjem tekstu: Ministarstvo) i Agencija za plaćanja, a radi jednostavnije upotrebe od strane obveznika evidentiranja i uljara u postupku iz članka 5. stavka 2. ovoga Pravilnika mogu biti objavljeni i u drugom programskom obliku.

III. PRIJELAZNE I ZAVRŠNE ODREDBE

Članak 10.

(1) Podaci o karakteristikama maslinika prijavljeni Agenciji za plaćanja od strane poljoprivrednika prije stupanja na snagu ovoga Pravilnika smatraju se sastavnim dijelom Upisnika maslinika.

(2) Dopune podataka u Upisniku maslinika u skladu s člankom 7. stavkom 3. ovoga Pravilnika, poljoprivrednici iz članka 4. stavka 2. ovoga Pravilnika dostavljaju Agenciji za plaćanja najkasnije u roku od godine dana od dana stupanja na snagu ovoga Pravilnika.

(3) Do uspostave mogućnosti dostave podataka u elektroničkom obliku putem sustava AGRONET, obrasci iz Priloga II. III. i IV. ovoga Pravilnika dostavljaju se pisanim putem ili putem elektroničke pošte Agenciji za plaćanja u skladu s uputom Ministarstva koja se objavljuje na mrežnim stranicama Ministarstva i Agencije za plaćanja.

Članak 11.

Postupci započeti do dana stupanja na snagu ovog Pravilnika dovršit će se po odredbama ovoga Pravilnika.

Članak 12.

Danom stupanja na snagu ovog Pravilnika prestaje važiti Pravilnik o Upisniku maslinika (»Narodne novine«, broj 85/23.).

Stupanje na snagu

Članak 13.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/24-01/30
 Urbroj: 525-06/219-24-16
 Zagreb, 27. kolovoza 2024.

Potpredsjednik Vlade i ministar
 poljoprivrede, šumarstva i ribarstva
 Josip Dabro, v. r.

PRILOG I.

EVIDENTIRANJE

|  |  |
| --- | --- |
| zaokružiti A) ili B) | A) PRAVNIH I FIZIČKIH OSOBA KOJE SE BAVE UZGOJEM MASLINA TE U VLASNIŠTVU, NAJMU ILI NA NEKI DRUGI NAČIN PROVODE POLJOPRIVREDNU DJELATNOST U SKLADU SA ZAKONOM, A NISU UPISANI U UPISNIK POLJOPRIVREDNIKA I NEMAJU POVRŠINE POD NASADOM/NASADIMA MASLINA REGISTRIRANE U ARKOD SUSTAVU |
| B) POLJOPRIVREDNIKA KOJI SE BAVE UZGOJEM MASLINA, KOJI SU UPISANI U UPISNIK POLJOPRIVREDNIKA, ČIJE POVRŠINE POD NASADOM/NASADIMA MASLINA NISU REGISTRIRANE U ARKOD SUSTAVU |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| PODACI O PRAVNOJ ILI FIZIČKOJ OSOBI KOJA SE BAVI UZGOJEM MASLINA | | | | | | | | | |
| IME I PREZIME FIZIČKE OSOBE ILI NAZIV PRAVNE OSOBE: | | | | | | | | | |
| OIB FIZIČKE/PRAVNE OSOBE: | | | | | MIBPG (ako je primjenjivo): | | | | |
| ADRESA PREBIVALIŠTA/SJEDIŠTA: | | | | | | | | | |
| E-MAIL: | | | | | BROJ TELEFONA: | | | | |
| PUNIONICA: DA ☐ NE ☐ | | | | | | | | | |
| LOKACIJA, POVRŠINA, NAČIN KORIŠTENJA I KARAKTERISTIKE MASLINIKA | | | | | | | | | |
| LOKACIJE MASLINIKA (OPĆINA/MJESTO):  (Upisati sve lokacije ako se radi o više parcela) | | | | | | | | | |
| UKUPNA POVRŠINA MASLINIKA (ha) (ukupna površina svih parcela): | | | | | | | | | |
| NAVODNJAVANJE MASLINIKA: ☐ da \_\_\_\_\_\_\_\_\_\_\_\_\_\_\_ (ha) ☐ ne | | | | | | | | | |
| NAZIV KATASTARSKE OPĆINE | BROJ KATASTARSKE ČESTICE | DOMAĆI NAZIV PARCELE | SORTA  (navesti) | POVRŠINA PARCELE (m2) | BROJ STABALA POJEDINE SORTE | GODINA SADNJE | RAZMAK U REDU (m), ako je primjenjivo | RAZMAK IZMEĐU REDOVA STABALA (m), ako je primjenjivo | STATUS VLASNIŠTVA (vlasništvo/najam/drugo) |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  | IZJAVA O ODGOVORNOSTI I ZAŠTITI PODATAKA | | | | | | | | |
|  | DATUM \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | | | POTPIS \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | | | |
| Svojim potpisom pod materijalnom i kaznenom odgovornošću jamčim za istinitost i točnost svih podataka navedenih u ovom Obrascu. | | | | | | | | | |
| Sa svim osobnim podacima prikupljenim na temelju ovog Obrasca postupat će se u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4. 5. 2016.). | | | | | | | | | |

PRILOG II.

PROIZVODNJA MASLINA I MASLINOVOG ULJA ZA TRŽIŠNU GODINU \_\_\_\_\_\_\_\_\_

(popunjavaju uljare)

|  |  |
| --- | --- |
| PODACI O ULJARI | |
| NAZIV PRAVNE ILI FIZIČKE OSOBE: |  |
| OIB PRAVNE ILI FIZIČKE OSOBE: |  |
| NAZIV ULJARE: |  |
| ADRESA ULJARE: |  |
| MIBPG (ako je primjenjivo): |  |
| MB: |  |
| ODGOVORNA OSOBA: |  |
| OIB ODGOVORNE OSOBE: |  |
| E-MAIL: |  |
| BROJ TELEFONA: |  |
| INSTALIRANI KAPACITET PRERADE (kg/h): |  |
| PUNIONICA: | DA ☐ NE ☐ |
| PODACI O PREDANIM MASLINAMA I PROIZVODNJI MASLINOVOG ULJA | |
| UKUPNA KOLIČINA MASLINA PREDANIH NA PRERADU | kg |
| RANDMAN | % |
| DOBIVENO KONVENCIONALNO MASLINOVO ULJE | litre |
| DOBIVENO EKOLOŠKO MASLINOVO ULJE | litre |
| UKUPNO DOBIVENO MASLINOVO ULJE | litre |
| MASLINOVO ULJE IZ VLASTITE PROIZVODNJE (od vlastitih maslina) | litre |
| MASLINOVO ULJE IZ USLUŽNE PRERADE | litre |
| IZJAVA O ODGOVORNOSTI I ZAŠTITI PODATAKA | |
| DATUM \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | POTPIS ODGOVORNE OSOBE\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Svojim potpisom pod materijalnom i kaznenom odgovornošću jamčim za istinitost i točnost svih podataka navedenih u ovom Obrascu. | |
| Sa svim osobnim podacima prikupljenim na temelju ovog Obrasca postupat će se u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4. 5. 2016.). | |

PRILOG III.

STANJE NA ZALIHAMA MASLINOVOG ULJA

(popunjava pravna i fizička osoba koja ima zalihe maslinovog ulja na dan 30. rujna tekuće godine)

|  |  |  |
| --- | --- | --- |
| PODACI O PRAVNIM I FIZIČKIM OSOBAMA KOJE IMAJU ZALIHE MASLINOVOG ULJA NA DAN 30. RUJNA TEKUĆE GODINE | | |
| NAZIV PRAVNE ILI FIZIČKE OSOBE: | |  |
| OIB: | |  |
| OIB ODGOVORNE OSOBE: | |  |
| MIBPG (ako je primjenjivo): | |  |
| MB: | |  |
| E-MAIL: | |  |
| BROJ TELEFONA: | |  |
| PUNIONICA: DA ☐ NE ☐ | | |
| STANJE NA ZALIHAMA MASLINOVOG ULJA NA DAN 30. RUJNA TEKUĆE GODINE | | |
| UKUPNA KOLIČINA ULJA NA ZALIHAMA | | litre |
| ZALIHE DOMAĆEG ULJA | | litre |
| ZALIHE KUPLJENOG ULJA S TRŽIŠTA EU ILI TREĆIH ZEMALJA | | litre |
| ZALIHE ULJA IZ KONVENCIONALNE PROIZVODNJE | | litre |
| ZALIHE ULJA IZ EKOLOŠKE PROIZVODNJE | | litre |
| IZJAVA O ODGOVORNOSTI I ZAŠTITI PODATAKA | | |
| DATUM  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | POTPIS  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | |
| Svojim potpisom pod materijalnom i kaznenom odgovornošću jamčim za istinitost i točnost svih podataka navedenih u ovom Obrascu. | | |
| Sa svim osobnim podacima prikupljenim na temelju ovog Obrasca postupat će se u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4. 5. 2016.). | | |

PRILOG IV.

PROMJENE I DOPUNE PODATAKA TE BRISANJE IZ UPISNIKA MASLINIKA

|  |  |  |  |  |  |
| --- | --- | --- | --- | --- | --- |
| ili | označiti A) PROMJENE PODATAKA  B) DOPUNE PODATAKA  C) BRISANJE IZ UPISNIKA | A) PROMJENA PODATAKA ☐ | B) DOPUNE PODATAKA ☐  (samo za poljoprivrednike koji se bave uzgojem maslina, upisani u Upisnik poljoprivrednika, a čije površine pod nasadom/nasadima maslina su samo djelomično registrirane u ARKOD sustavu iz članka 4. stavka 2. Pravilnika | | C) BRISANJE IZ UPISNIKA ☐  razlog brisanja: \_\_\_\_\_\_\_\_\_\_\_ |
| POSTOJEĆI PODACI U UPISNIKU MASLINIKA | | NOVI PODACI ZA UPIS U UPISNIK MASLINIKA | |
| NAZIV PRAVNE ILI FIZIČKE OSOBE | |  | |  | |
| ADRESA SJEDIŠTA | |  | |  | |
| OIB PRAVNE ILI FIZIČKE OSOBE | |  | |  | |
| ODGOVORNA OSOBA | |  | |  | |
| OIB ODGOVORNE OSOBE | |  | |  | |
| MIBPG: | |  | |  | |
| MB: | |  | |  | |
| NAZIV ULJARE (samo za uljare): | |  | |  | |
| ADRESA ULJARE (samo za uljare) | |  | |  | |
| INSTALIRANI KAPACITET ULJARE (kg/h) (samo za uljare) | |  | |  | |
| PUNIONICA: | |  | |  | |
| E-MAIL | |  | |  | |
| BROJ TELEFONA | |  | |  | |
| LOKACIJA MASLINIKA\* (OPĆINA/MJESTO)  (Upisati sve lokacije ako se radi o više parcela) | |  | |  | |
| NAVODNJAVANJE MASLINIKA | | ☐ da \_\_\_\_\_\_\_\_\_\_\_\_\_\_\_ (ha) ☐ ne | | ☐ da \_\_\_\_\_\_\_\_\_\_\_\_\_\_\_ (ha) ☐ ne | |
| UKUPNA POVRŠINA MASLINIKA (ha) | |  | |  | |

|  |  |
| --- | --- |
| OZNAČITI: A) NOVI PODACI | B) DOPUNE PODATAKA (samo za poljoprivrednike koji se bave uzgojem maslina, upisani u Upisnik poljoprivrednika, a čije površine pod nasadom/nasadima maslina su samo djelomično registrirane u ARKOD sustavu iz članka 4. stavka 2. Pravilnika |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| ARKOD ID | NAZIV KATASTARSKE OPĆINE | BROJ KATASTARSKE ČESTICE | DOMAĆI NAZIV PARCELE | SORTA | POVRŠINA PARCELE (m2) | BROJ STABALA POJEDINE SORTE | GODINA SADNJE | RAZMAK U REDU (m), ako je primjenjivo | RAZMAK IZMEĐU REDOVA STABALA (m), ako je primjenjivo | STATUS VLASNIŠTVA (vlasništvo/najam/drugo) |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |
|  |  |  |  |  |  |  |  |  |  |  |

|  |  |
| --- | --- |
| IZJAVA O ODGOVORNOSTI I ZAŠTITI PODATAKA | |
| DATUM \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | POTPIS ODGOVORNE OSOBE \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Svojim potpisom pod materijalnom i kaznenom odgovornošću jamčim za istinitost i točnost svih podataka navedenih u ovom Obrascu. | |
| Sa svim osobnim podacima prikupljenim na temelju ovog Obrasca postupat će se u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4. 5. 2016.). | |

\* primjenjivo samo za maslinare koji nisu upisani u Upisnik poljoprivrednika